**NÁRODNÁ RADA SLOVENSKEJ REPUBLIKY**

**VII. volebné obdobie**

Návrh

**ZÁKON**

z ...............2019,

**ktorým sa dopĺňa zákon č. 513/1991 Zb. Obchodný zákonník v znení neskorších predpisov a ktorým sa dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 513/1991 Zb. Obchodný zákonník v znení zákona č. 264/1992 Zb., zákona č. 600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995 Z. z., zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. z., zákona Národnej rady Slovenskej republiky č. 373/1996 Z. z., zákona č. 11/1998 Z. z., zákona č. 127/1999 Z. z., zákona č. 263/1999 Z. z., zákona č. 238/2000 Z. z., zákona č. 147/2001 Z. z., zákona č. 500/2001 Z. z., zákona č. 426/2002 Z. z., zákona č. 510/2002 Z. z., zákona č. 526/2002 Z. z., zákona č. 530/2003 Z. z., zákona č. 432/2004 Z. z., zákona č. 315/2005 Z. z., zákona č. 19/2007 Z. z., zákona č. 84/2007 Z. z., zákona č. 657/2007 Z. z., zákona č. 659/2007 Z. z., zákona č. 429/2008 Z. z., zákona č. 454/2008 Z. z., zákona č. 477/2008 Z. z., zákona č. 276/2009 Z. z., zákona č. 487/2009 Z. z., zákona č. 492/2009 Z. z., zákona č. 546/2010 Z. z., zákona č. 193/2011 Z. z., zákona č. 547/2011 Z. z., zákona č. 197/2012 Z. z., zákona č. 246/2012 Z. z., zákona č. 440/2012 Z. z., zákona č. 9/2013 Z. z., zákona č. 352/2013 Z. z., zákona č. 357/2013 Z. z., zákona č. 87/2015 Z. z., zákona č. 117/2015 Z. z., zákona č. 172/2015 Z. z., zákona č. 361/2015 Z. z., zákona č. 389/2015 Z. z., zákona č. 125/2016 Z. z. a zákona č. 264/2017 Z. z. sa mení a dopĺňa takto:

Za § 756a sa vkladá § 756b, ktorý znie:

„**§ 756b**

(1) Spoločnosť a družstvo, ktoré sú v postavení prevádzkovateľa prenosovej sústavy, prevádzkovateľa distribučnej sústavy, organizátora krátkodobého trhu s elektrinou, prevádzkovateľa prepravnej siete, prevádzkovateľa distribučnej siete, držiteľa povolenia na rozvod tepla, prevádzkovateľa verejného vodovodu alebo prevádzkovateľa verejnej kanalizácie sú povinné zverejniť na svojom webovom sídle návrh ceny a iné návrhy podľa § 756a. Ak osoba uvedená v predchádzajúcej vete nemá zriadené webové sídlo, návrh ceny a iné návrhy zverejní na svojom webovom sídle Úrad pre reguláciu sieťových odvetví na základe žiadosti takejto osoby.

(2) Povinnosť zverejniť návrh ceny a iné návrhy podľa odseku 1 sa vzťahuje aj na výrobcu elektriny, ktorý vyrába elektrinu z domáceho uhlia na základe rozhodnutia Ministerstva hospodárstva Slovenskej republiky o uložení povinnosti vo všeobecnom hospodárskom záujme.

(3) Návrh ceny a iné návrhy podľa § 756a sa zverejňujú v rozsahu ich zákonných náležitostí a náležitostí vyplývajúcich z vykonávacích predpisov.

(4) Zverejnenie návrhu ceny a iných návrhov podľa § 756a nie je porušením alebo ohrozením obchodného tajomstva.“.

**Čl. II**

Zákon č. 250/2012 Z. z. o regulácii v sieťových odvetviach v znení zákona č. 435/2013 Z. z., zákona č. 321/2014 Z. z., zákona č. 391/2015 Z. z., zákona č. 164/2017 Z. z., zákona č. 177/2018 Z. z. a zákona č. 309/2018 Z. z. sa dopĺňa takto:

1. V § 14 ods. 9 sa na konci pripája táto veta: „Úrad konanie zastaví aj vtedy, ak regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa) nezverejní návrh ceny pred jeho podaním na svojom webovom sídle alebo webovom sídle úradu podľa osobitného predpisu.32aa).“.

Poznámka pod čiarou k odkazu 32aa) znie:

„32aa) § 756b Obchodného zákonníka.“.

1. V § 14 ods. 15 sa na konci pripájajú tieto vety: „Regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa), predkladá návrh ceny a doplnenie návrhu ceny z vlastného podnetu, ak má toto doplnenie vplyv na cenu až po ich zverejnení na svojom webovom sídle alebo webovom sídle úradu podľa osobitného predpisu.32aa) To platí aj pre doplnenie návrhu ceny na základe výzvy úradu.“.
2. V § 14 ods. 16 sa na konci pripája táto veta: „Ak regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa) doplní návrh v cenovom konaní, ktorý má vplyv na cenu bez predchádzajúceho zverejnenia na svojom webovom sídle alebo webovom sídle úradu podľa osobitného predpisu32aa), úrad na takéto doplnenie neprihliada.“.
3. V § 17 ods. 8 sa na konci pripájajú tieto vety: „Regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa), predkladá návrh na zmenu cenového rozhodnutia a doplnenie návrhu z vlastného podnetu, ak má toto doplnenie vplyv na zmenu ceny až po ich zverejnení na svojom webovom sídle alebo webovom sídle úradu podľa osobitného predpisu.32aa) To platí aj pre doplnenie návrhu na základe výzvy úradu.“.
4. V § 17 ods. 9 sa na konci pripája táto veta: „Ak regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa) doplní návrh na zmenu cenového rozhodnutia, ktorý má vplyv na zmenu ceny bez predchádzajúceho zverejnenia na svojom webovom sídle alebo webovom sídle úradu podľa osobitného predpisu32aa), úrad na takéto doplnenie neprihliada.“.
5. V § 18 ods. 5 sa na konci pripájajú tieto vety: „Regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa), predkladá odvolanie v cenovom konaní a doplnenie odvolania z vlastného podnetu, ak má toto doplnenie vplyv na cenu až po ich zverejnení na svojom webovom sídle alebo webovom sídle úradu podľa osobitného predpisu.32aa) To platí aj pre doplnenie odvolania na základe výzvy úradu.“.
6. V § 18 ods. 6 sa na konci pripája táto veta: „Ak regulovaný subjekt, na ktorého sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa) doplní odvolanie, ktorý má vplyv na cenu bez predchádzajúceho zverejnenia na svojom webovom sídle alebo webovom sídle úradu podľa osobitného predpisu32aa), rada na takéto doplnenie neprihliada.“.
7. Za § 45c sa vkladá § 45d, ktorý vrátane nadpisu znie:

„**§ 45d**

**Prechodné ustanovenie k úpravám účinným od 1. júla 2019**

(1) Na cenové konania začaté a právoplatne neskončené do 30. júna 2019 sa použije predpis účinný od 1. júla 2019.

(2) Regulované subjekty, na ktoré sa vzťahuje povinnosť zverejňovať návrh ceny a iné návrhy v cenovom konaní podľa osobitného predpisu32aa) sú povinné najneskôr do 15. júla 2019 zverejniť návrh ceny a všetky doplnenia návrhu ceny, návrh na zmenu cenového rozhodnutia a všetky doplnenia návrhu na zmenu cenového rozhodnutia, odvolanie a všetky doplnenia odvolania, ktoré boli podané v cenovom konaní podľa odseku 1, inak úrad cenové konanie zastaví.“.

**Čl. III**

 Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z., zákona č. 628/2005 Z. z., zákona č. 207/2008 Z. z., zákona č. 477/2008 Z. z., zákona č. 145/2010 Z. z., zákona č. 546/2010 Z. z., zákona č. 204/2011 Z. z., zákona č. 220/2011 Z. z., zákona č. 382/2011 Z. z., zákona č. 341/2012 Z. z., zákona č. 340/2015 Z. z. a zákona č. 125/2016 Z. z. sa dopĺňa takto:

**1.** V § 10 sa odsek 2 dopĺňa písmenom e), ktoré znie:

„e) ktorá je obsahom návrhu ceny alebo iného návrhu osoby povinne zverejňujúcej návrh ceny a iné návrhy v konaní o cenovej regulácii pred Úradom pre reguláciu sieťových odvetví alebo Regulačnou radou podľa osobitného predpisu.21a)“.

Poznámka pod čiarou k odkazu 21a) znie:

„21a) § 756b Obchodného zákonníka.“.

**2.** Za § 22f sa vkladá § 22g, ktorý vrátane nadpisu znie:

„**§ 22g**

**Prechodné ustanovenie k úpravám účinným od 1. júla 2019**

Ustanovenie § 10 ods. 2 písm. e) sa použije aj na sprístupňovanie informácií, ktorú sú obsahom návrhov ceny a iných návrhov osoby povinnej zverejňujúcej návrh ceny a iné návrhy v konaní o cenovej regulácii pred Úradom pre reguláciu sieťových odvetví alebo Regulačnou radou podľa osobitného predpisu21a) podaných pred 1. júlom 2019.“.

**Čl. IV**

Tento zákon nadobúda účinnosť 1. júla 2019.